Atapuerca

Atapuerca on küla Hispaanias Castilla y Leóni autonoomses piirkonnas Burgose provintsis Alfoz de Burgose maakonnas, Atapuerca valla keskus.

Elanike arv oli 2000. aastal 146 ja 2010. aastal 153. 

Küla läbib Jaakobitee. Külas on Atapuerca San Martín Obispo kirik. Küla lähedal idas on Atapuerca piirikivi ja Atapuerca mäestik Atapuerca arheoloogilise leiukohaga. Külas ja selle ümbruses toimub iga-aastane Atapuerca krossijooks.

Aastal 1054 peeti küla lähedal Atapuerca lahing kastiillaste ja navarralaste vahel. Selles lahingus kaotas Pamplona kuningas García Sánchez III Kastiilia kuningale Fernando Ile.
Selle mälestuseks on küla lähedal mälestuskivi fin del rey 'kuninga ots' (sama sündmuse mälestuseks on Agésis kivitahvel). 

19. sajandi keskel avaldatud teos "Diccionario geográfico-estadístico-histórico de España y sus posesiones de Ultramar" kirjeldab küla nii: "Omavalitsusega küla Burgose (3 ljööd) provintsis, maksupiirkonnas, kohturingkonnas...  sõjaväeringkonnas ja piiskopkonnas; paikneb samanimelise mäestiku jalamil enamjaolt tasasel maal ja nimetu jõe ääres. See on avatud kõigile tuultele, eriti põhjatuulele, mis põhjustab kopsupõletikku ja küljevalu. Seal on 90 maja; 1 algkool mõlemast soost lastele, mida peetakse ülal 24 fanega nisuga ja 200 vaskreaaliga aastas; 1 kogudusekirik, mis on pühitsetud pühale Martinusele ja asub kogu valla kohal kõrguval künkakesel; seda teenib 2 benefiitsiga kogudusepreestrit, kelle kohad täidab piiskop... ; 1... ja 2 preestrit... Elanike varustamiseks on külas 1 hea veega allikas, ja teised sama head küla territooriumil; see piirneb põhjas Fresno de Rodilla (½ ljööd) territooriumiga, idas Agési ja Zalduendo (½) territooriumiga, lõunas Ibease (1) territooriumiga ning läänes Olmose (½) territooriumiga. Mainitud jõgi voolab idast läände Burgose linnani, kus see suubub Arlanza jõkke. Territooriumi põhjaosas asub ilus tasandik, mida vanasti nimetati Campos de Papasol, ...ja seal peeti mälestusväärne lahing Kastiilia kuninga Don Fernando ja Navarra kuninga Don García vahel, milles viimane hukkus koos suure hulga oma navarralastega ja araablastest abivägedega. Lõunas kõrgub Atapuerca mäestik, kus kasvavad iilekstamm ja tamm ning kus on rikkalikult valge kivi, ehituskivi ja soonelise marmori murde; seal on näha mitmeid koopaid, mille seas tõmbab tähelepanu üks, mis usutakse olevat looduslik ja hõlmab need 2 ljööd, mis on mäeaheliku pikkus; sinna ei saa tungida ilma kunstliku valguse ja köieta, ja hoolimata mitmetest katsetest ei ole selle paljude käändude tõttu õnnestunud selle lõppu leida; on näha kaevamisi, mille eesmärk on teadmata, ja ¾ ljöö sügavusel asub väike, kuid ilus allikas hea ja kristallselge veega; koopa lagi on kaetud figuurdega, mis on moodustunud läbi lae imbuva vee kivistumisel; maa on teist ja kolmandat sorti. Teed on kohalikud; posti saadakse Burgose kaudu. Toodang: nisu, rukis, oder, läätsed, suvivikk, kaer, aedvili, lina ja kanep; kasvatatakse veiseid, hobuseid ja jämeda villaga lambaid; kütitakse põldpüüsid ja jäneseid, ning püütakse väikesi kalakesi ja   vähke. Kaubandus: sisse veetakse veini, välja veetakse vilja ja karloomi; Elanike arv: 53 elanikku, 203 hinge. Tootlik kapital: 1 266 400 reaali. Maksustatav: 117 941. Maks: 6037 reaali 32 maravediid."

Kategooria:Burgose provints
Kategooria:Hispaania külad